SISB เข้ามหา’ลัย
วันนี้.!หุ้นบริษัท เอสไอเอสบี จำกัด (มหาชน) หรือ SISB ยกระดับอัพเกรดย้ายจาก mai มาเข้าเทรดใน SET วันแรก สปอตไลต์หลายดวงจากกองทุนต่าง ๆ หันมาส่องที่หุ้น SISB มากขึ้น นั่นทำให้ SISB ฉายภาพกลายเป็นหุ้นมาร์เก็ตแคป 10,000 ล้านบาท ได้เร็วยิ่งขึ้น จากปัจจุบันอยู่ที่ 7,000 ล้านบาท..!!
22 เม.ย. 2562

สำนักข่าวรัชดา
วันนี้.!หุ้นบริษัท เอสไอเอสบี จำกัด (มหาชน) หรือ SISB ยกระดับอัพเกรดย้ายจาก mai มาเข้าเทรดใน SET วันแรก สปอตไลต์หลายดวงจากกองทุนต่าง ๆ หันมาส่องที่หุ้น SISB มากขึ้น นั่นทำให้ SISB ฉายภาพกลายเป็นหุ้นมาร์เก็ตแคป 10,000 ล้านบาท ได้เร็วยิ่งขึ้น จากปัจจุบันอยู่ที่ 7,000 ล้านบาท..!!
หุ้น SISB เข้าเทรดเมื่อ 29 พ.ย. 2561 ในตลาดหลักทรัพย์ mai ในสภาพสะบักสะบอม..!! ด้วยความที่วันเดียวนั้นเอง “จุติ ไกรฤกษ์” และพลพรรคประชาธิปัตย์ ยื่นฟ้องร้องสำนักงานคณะกรรมการกำกับหลักทรัพย์และตลาดหลักทรัพย์ (กลต.) ต่อศาลปกครอง กรณีอนุมัติให้ SISB เข้าตลาดหุ้นโดยมิชอบด้วยกฎหมาย และขอให้มีคำสั่งคุ้มครองชั่วคราวระงับการซื้อขายหุ้น SISB อีกด้วย..!?
ทำให้เกิดแรงกระหน่ำขายหุ้น SISB จน “ราคาปิดต่ำจอง” ที่ระดับ 4.36 บาท จากราคาจอง 5.20 บาท หรือติดลบกว่า 16% หลายคนเสียโอกาส..เกือบทุกคนขาดทุนตั้งแต่วันแรก แต่สุดท้ายศาลไม่รับคำฟ้องและไม่คุ้มครองชั่วคราว ขณะที่คนฟ้อง (จุติ ไกรฤกษ์) ทำตัว “หายเข้าซอกหลืบ” ไร้ความผิดชอบใด ๆ เสมือนไม่มีอะไรเกิดขึ้น..!!
แต่ใช้เวลาไม่ถึง 2 เดือน บาดแผลก็เริ่มจางหาย หุ้น SISB กลับมาได้รับความสนใจอีกครั้ง จนราคาหุ้นกลับมายืนเหนือราคาจอง 5.20 บาท ทำให้เกิดเซ็นติเมนต์เชิงบวกต่อราคาหุ้นวิ่งขึ้นแรงต่อเนื่อง แม้ช่วง 4 มี.ค.-12 เม.ย. 2562 จะถูกสั่งให้ซื้อขายด้วยเงินสดทั้งจำนวน (Cash Balance) แต่ราคาปรับขึ้นต่อเนื่องถึงระดับ 7.80 บาท
ในเชิงปัจจัยพื้นฐานหุ้น SISB มีแนวโน้มการเติบโตของกำไรที่มั่นคง ทั้งจำนวนนักเรียนที่เพิ่มขึ้นแต่ละปี ยังมีอัตราค่าธรรมเนียมเติบโตเฉลี่ย 5% ที่สำคัญด้วยต้นทุนทางการเงินที่ลดลง ทำให้อัตรากำไรขั้นต้น เพิ่มเป็น 39-40% และนั่นทำให้ตัวเลขกำไรสุทธิเติบโตตามไปด้วย
หุ้น SISB จึง “ถูกจริต” บรรดากองทุนต่าง ๆ อย่างไม่ต้องสงสัย..!! เพียงแต่ที่ผ่านมา เทรดอยู่ในตลาด mai จึงไม่อยู่ในเรดาร์กองทุนต่อไป
การอัพเกรดเข้าเทรดใน SET มีโอกาสที่มูลค่าซื้อขายมากขึ้น จากปัจจุบันเฉลี่ยไม่ถึง 100 ล้านบาท ส่วนราคาหุ้นอาจปรับตัวอย่างค่อยเป็นค่อยไป หลังจากช่วง 3 เดือนที่ผ่านมา ราคาปรับขึ้นมาเกือบ 60% แต่ในเชิงการเก็งกำไรมีโอกาสดีดตัวระยะสั้น..!
อีกไฮไลต์ในการเข้าสู่ “มหา’ลัย” ของหุ้นโรงเรียนคือ “มาร์เก็ตแคป” ที่ล่าสุดเฉลี่ยอยู่ที่ 7,000 ล้านบาท และด้วยทรงราคาหุ้นที่ปรับขึ้นมาต่อเนื่อง ความฝันสู่การเป็น “หุ้นหมื่นล้าน” ไม่น่าไกลเกินเอื้อม..!?
แต่ถ้าวันนั้นมาถึง.!? หุ้น SISB จะเป็นอย่างไร.! ดูน่าสนใจจริง ๆ
…อิ อิ อิ…